CELEX: 32013D0723
Language: ro
Date: 2013-12-05 00:00:00
Title: 2013/723/UE: Decizia de punere în aplicare a Comisiei din 4 decembrie 2013 privind contribuția financiară a Uniunii Europene în 2013 la programele naționale a trei state membre (Spania, Croația și Regatul Unit) pentru colectarea, gestionarea și utilizarea datelor din sectorul pescuitului [notificată cu numărul C(2013) 8498]

7.12.2013   
            
            
               RO
            
            
               Jurnalul Oficial al Uniunii Europene
            
            
               L 328/118
            
         DECIZIA DE PUNERE ÎN APLICARE A COMISIEI
   din 4 decembrie 2013
   privind contribuția financiară a Uniunii Europene în 2013 la programele naționale a trei state membre (Spania, Croația și Regatul Unit) pentru colectarea, gestionarea și utilizarea datelor din sectorul pescuitului
   [notificată cu numărul C(2013) 8498]
   (Numai textele în limbile croată, engleză și spaniolă sunt autentice)
   (2013/723/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 861/2006 al Consiliului din 22 mai 2006 de stabilire a măsurilor financiare pentru punerea în aplicare a politicii comune în domeniul pescuitului și în domeniul dreptului mării (1), în special articolul 24 alineatul (1),
   întrucât:
   
               (1)
            
            
               Regulamentul (CE) nr. 861/2006 stabilește condițiile în care statele membre pot beneficia de o contribuție din partea Uniunii Europene pentru cheltuielile suportate în cadrul programelor lor naționale de colectare și gestionare a datelor.
            
         
               (2)
            
            
               Aceste programe trebuie elaborate în conformitate cu Regulamentul (CE) nr. 199/2008 al Consiliului din 25 februarie 2008 privind instituirea unui cadru comunitar pentru colectarea, gestionarea și utilizarea datelor din sectorul pescuitului și sprijinirea consultanței științifice cu privire la politica comună în domeniul pescuitului (2) și cu Regulamentul (CE) nr. 665/2008 al Comisiei (3) de stabilire a normelor detaliate de aplicare a Regulamentului (CE) nr. 199/2008.
            
         
               (3)
            
            
               Bulgaria, Danemarca, Germania, Italia, Letonia, Lituania, Malta, România, Slovenia, Finlanda și Suedia nu au adus modificări programelor lor naționale 2011-2013 pentru anul 2013. Prin Decizia de punere în aplicare C(2013) 4434, Comisia a stabilit contribuția la aceste 11 programe naționale pentru anul 2013.
            
         
               (4)
            
            
               Nici Belgia, Estonia, Grecia, Franța, Cipru, Țările de Jos, Polonia și Portugalia nu au adus modificări programelor lor naționale 2011-2013 pentru anul 2013. Irlanda a adus modificări programului său național pentru anul 2013, care au fost adoptate prin Decizia de punere în aplicare C(2013) 3533 a Comisiei. Prin Decizia de punere în aplicare C(2013) 6255, Comisia a stabilit contribuția la aceste 9 programe naționale pentru anul 2013.
            
         
               (5)
            
            
               Spania a prezentat programul său național de colectare, gestionare și utilizare a datelor din sectorul pescuitului pentru perioada 2011-2013, așa cum se prevede la articolul 4 alineatele (4) și (5) din Regulamentul (CE) nr. 199/2008. Prin Decizia C(2011) 7645, programul respectiv a fost aprobat în 2011 în conformitate cu articolul 6 alineatul (3) din regulamentul menționat. Spania a prezentat modificări ale programului său național pentru anul 2012, în conformitate cu articolul 5 alineatul (2) din Regulamentul (CE) nr. 199/2008. Comisia a adoptat modificările respective în 2012 prin Decizia C(2012)7499, în conformitate cu articolul 6 alineatul (3) din regulamentul menționat. Spania nu a prezentat modificări ale programului său național pentru anul 2013.
            
         
               (6)
            
            
               Regatul Unit a prezentat modificări ale programului său național pentru anul 2013, în conformitate cu articolul 5 alineatul (2) din Regulamentul (CE) nr. 199/2008. Comisia a adoptat modificările respective în 2013 prin Decizia C(2013) 6325, în conformitate cu articolul 6 alineatul (3) din regulamentul menționat.
            
         
               (7)
            
            
               Croația a prezentat un program național de colectare, gestionare și utilizare a datelor din sectorul pescuitului pentru perioada cuprinsă între 1 iulie 2013 și 31 decembrie 2013, așa cum se prevede la articolul 4 alineatele (4) și (5) din Regulamentul (CE) nr. 199/2008. Prin Decizia C(2013) 5854 a Comisiei, programul respectiv a fost aprobat în 2013 în conformitate cu articolul 6 alineatul (3) din regulamentul menționat.
            
         
               (8)
            
            
               Spania, Croația și Regatul Unit au prezentat previziuni bugetare anuale pentru anul 2013 în conformitate cu articolul 2 alineatul (2) din Regulamentul (CE) nr. 1078/2008 al Comisiei (4) de stabilire a normelor de punere în aplicare a Regulamentului (CE) nr. 861/2006. Comisia a evaluat previziunile bugetare anuale ale acestor state membre, conform dispozițiilor articolului 4 din Regulamentul (CE) nr. 1078/2008, ținând seama de programele naționale aprobate.
            
         
               (9)
            
            
               În conformitate cu articolul 5 din Regulamentul (CE) nr. 1078/2008, Comisia aprobă previziunile bugetare anuale și stabilește contribuția financiară anuală a Uniunii pentru fiecare program național în conformitate cu procedura prevăzută la articolul 24 din Regulamentul (CE) nr. 861/2006 și în temeiul rezultatelor evaluării previziunilor bugetare anuale menționate la articolul 4 din Regulamentul (CE) nr. 1078/2008.
            
         
               (10)
            
            
               Articolul 24 alineatul (3) litera (b) din Regulamentul (CE) nr. 861/2006 prevede că rata contribuției financiare se stabilește printr-o decizie a Comisiei. Articolul 16 din același regulament prevede că măsurile financiare ale Uniunii în domeniul colectării datelor de bază nu trebuie să depășească 50 % din costurile suportate de statele membre pentru realizarea programului de colectare, gestionare și utilizare a datelor din sectorul pescuitului.
            
         
               (11)
            
            
               Prezenta decizie constituie decizia de finanțare în sensul articolului 84 alineatul (2) din Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii (5).
            
         
               (12)
            
            
               Măsurile prevăzute în prezenta decizie sunt conforme cu avizul Comitetului pentru pescuit și acvacultură,
            
         ADOPTĂ PREZENTA DECIZIE:
   Articolul 1
   Cuantumurile globale maxime ale contribuției financiare a Uniunii care se acordă în 2013 fiecărui stat membru pentru colectarea, gestionarea și utilizarea datelor din sectorul pescuitului și rata contribuției financiare a Uniunii sunt stabilite în anexă.
   Articolul 2
   Prezenta decizie se adresează Regatului Spaniei, Republicii Croația și Regatului Unit al Marii Britanii și Irlandei de Nord.
   
      Adoptată la Bruxelles, 4 decembrie 2013.
      
         
            Pentru Comisie
         
         Maria DAMANAKI
         
            Membru al Comisiei
         
      
   
   
      (1)  JO L 160, 14.6.2006, p. 1.
   
      (2)  JO L 60, 5.3.2008, p. 1.
   
      (3)  JO L 186, 15.7.2008, p. 3.
   
      (4)  JO L 295, 4.11.2008, p. 24.
   
      (5)  JO L 298, 26.10.2012, p. 1.
   
      ANEXĂ
      
         PROGRAME NAȚIONALE 2011-2013
      
      
         CHELTUIELILE ELIGIBILE ȘI CUANTUMUL MAXIM AL CONTRIBUȚIEI DIN PARTEA UNIUNII PENTRU 2013
      
      
                  (în EUR)
               
            
                  Stat membru
               
               
                  Cheltuieli eligibile
               
               
                  Cuantumul maxim al contribuției din partea Uniunii
                  (Rată de 50 %)
               
            
                  Croația
               
               
                  646 680
               
               
                  323 340,0
               
            
                  Spania
               
               
                  14 386 953
               
               
                  7 193 476,5
               
            
                  Regatul Unit
               
               
                  9 674 645
               
               
                  4 837 322,5
               
            
                  Total
               
               
                  24 708 278
               
               
                  12 354 139